© Юлия Лазарова

"Демократична България" подготвя правно становище с искане за вето и сигнал до Европейската комисия за неправомерна държавна помощ във връзка с поправката "Домусчиев" - представляваща арогантно потъпкване на правни принципи и груб лобизъм. Този подарък за 58 милиона за приятеля на властта е цинична подигравка в лицето на българските граждани. Завладяната държава "работи" така."

Това съобщава "Демократична България" на страницата си в социалната мрежа "Фейсбук".

Преди два дни на второ четене парламентът прие промени в закона за приватизацията, според които ангажиментите на купувача по приватизационни договори ще важат за 5, а не за 10 години. Поправките ще важат със задна дата. Според вицепремиера Валери Симеонов това се прави в услуга на братята Домусчиеви заради техни проблеми с ангажиментите при покупката на Български морски флот. Наскоро те загубиха дело от държавата, в резултат на което догодина ще трябва да платят 58 млн. лв. наказателна такса, защото не спазват изискването в договора за приватизация за поддържането на определен тонаж на наличните кораби.